En nom de nostre seigneur, amen. L’an de l’incarnacion d’icellui courant mil trois cens quatre vins et dix sept, le treziesme jour du mois de feurier, nous Oudot Cheurot et Adeline sa suer, hoirs pour la moitie de feu Jehan Cheurot dit le Moussey jadiz demorant a Diion, nostre vncle, sauoir faisons a tous ceulz qui verront et orront ces presentes lettres, que nous de noz bons grez, pleneres volentes et certainnes sciences, assignons des maintenant et assetons aux religieux freres du conuent de l’eglise de Saint Estienne de Diion, pour eulz et leurs successeurs, vint solz de cense perpetuelle, c’est assauoir vng franc pour vint solz et vng gros pour vint deniers, sur la moitie par indiuis d’une maison fons et appartenances d’icelle partable a Jehannote femme de feu ledit Jehan le Moussey nostre vncle, laquelle moitie de maison nous auons eue et emportee a nostre partaige, part et porcion de ladite succession dudit feu nostre vncle, et lesquelz vint solz de cense ledit feu nostre vncle laissa audit couent en sa darreniere volente pour vng anniuersaire celebrer chascun an en ladite eglise enuiron les vint jours de Noel, et yceulz vint solz de cense nous promectons paier chascun an au terme de la feste de la Chandeleux, et commecerons a paier a la dite feste prouchenement venant. Promettans, nous Odot et Adeline dessus nommez, par noz seremens pour ce donnez aux sains euuangiles de Dieu et soubz l’obligation de tous noz biens meubles et non meubles, presens et auenir quelconques, ceste presente assignacion tenir, garder et obseruer par nous et noz hoirs perpetuelment sur la dite moitie de maison comme dit est, et yceulz vint solz de cense rendre et paier chascun an aux terme et par la maniere que dit est, et contre la teneur de ces presentes lettres non faire dire ou venir par nous ne par autres en aucune maniere ou temps a auenir. Toutes et singuleres excepcions et allegacions tant de droit comme de fait ad ce contraires cessans et arriers mises. Et quant ad ce tenir et paier comme dit est, nous volons estre contrains ainsi comme de chose adiugie par la court monseigneur le duc de Bourgoingne, a la juridicion et contrainte de laquelle court quant ad ce nous submettons, obligeons nous, noz hoirs et touz noz biens presens et auenir quelconques, et par especial ladite moitie. En tesmoing de ce nous auons requis et obtenu le seel de la court de mondit seigneur estre mis et appendu a ces presentes lettres faites et passees pardeuant Guillaume de Braisey clerc demourant a Diion, coadiuteur du tabellion dudit lieu de Diion pour mondit seigneur le duc. Presens messire Estienne de Cepoy prestre et Jehan Tiercelin cordonnier demorant a Diion, tesmoins ad ce appellez et requis l’an et le jour dessus diz. Ainsi grosse et par commission signe apres le trespas dudit feu Guillaume de Braisey. — Par moy P. Chauderon.